[{"text_idx": "#000027", "text": "Ar drothwy\u2019r Nadolig, rydw i\u2019n sylweddoli y gallech fod a\u0302 rhai pryderon ynghylch beth allai proses Trawsffurfio Caerdydd ei olygu ar gyfer y dyfodol. Mae\u2019n bwysig cydnabod mai dyna\u2019n union yw hi: proses. Mae cael digon o amser i ystyried yr holl bosibiliadau a allai fod ar gael i ni yn bwysig dros ben er mwyn rheoli ein risgiau ariannol yn y dyfodol a gwneud yn siw\u0302r bod y Brifysgol yn parhau i fod yn gadarn, yn gynaliadwy ac mewn sefyllfa i allu cyflawni ei hamcanion strategol. Bydd digon o amser i ymgynghori a\u0302 staff ac undebau\u2019r campws cyn i\u2019r Cyngor wneud unrhyw benderfyniadau terfynol. Er enghraifft, fe fyddwch yn ymwybodol bod y Cynllun Diswyddo Gwirfoddol ar agor tan ddiwedd Mai 2019 i wneud yn siw\u0302r ein bod yn ystyried pob opsiwn. Wedi dweud hynny, mae\u2019n bwysig ein bod yn mynd ati nawr i gynllunio ar gyfer y dyfodol. O ystyried y peryglon a wynebwn o ran incwm yn y dyfodol, a hynny ar adeg pan rydym eisoes yn gweithio\u2019n galed i gael gwared ar ein diffyg ariannol, mae angen i ni symud ymlaen a mynd i\u2019r afael a\u0302\u2019r materion hyn. Rydym eisoes yn cymryd camau: rydym wedi cyflwyno camau rheoli recriwtio a\u2019r cynllun diswyddo gwirfoddol y soniais amdano uchod. Rydym hefyd yn gweithio ar ystod o gamau a ddaeth i\u2019r amlwg i ni yn rhan o\u2019r prosiect Syniadau Gwych. Rydw i\u2019n ddiolchgar i bawb a gyfrannodd at y prosiect hwn. Mae wedi bod o gymorth mawr a bydd yn sicr yn cael effaith."}]